Veiligheidswag vas vir transitoroof wat Valkelede eisAO Wynand Herbst (links) en AO Delene Grobler-Koonin (regs) wat tydens die transitorooftog omgekom het (Foto: Argief) ŉ Veiligheidswag is Woensdag vasgetrek in verband met ŉ transitorooftog wat die lewe van twee polisielede geëis het. Thuso Tshepo Lobelo (31) was glo lid van ŉ gewapende bende wat ŉ jaar gelede op ŉ geldwa in Mahikeng in Noordwes toegeslaan het. Kapt. Tlangelani Rikhotso, woordvoerder van die Valke, sê die bende het na wat verneem word op 6 Maart 2020 ŉ geldwa van die pad af gedwing en daarna oopgeblaas. Die rowers was net besig om die geldwa met plofstof oop te blaas toe lede van die polisie se spesiale taakmag toegeslaan het. Toe die polisie die bende nader, het ŉ skietgeveg uitgebreek. AO Delene Grobler-Koonin (44) is tydens die skietery doodgeskiet. Sy is in die kop getref. Die verdagtes het daarna gevlug en die polisie het hulle agternagesit. “ŉ Paar van die verdagtes is later die dag in Coligny by ŉ vulstasie opgespoor. ŉ Skietgeveg het weer uitgebreek waartydens AO Wynand Herbst (42) raakgeskiet is. Hy het later in die hospitaal aan sy beserings beswyk,” sê Rikhotso. Tydens dié skietery is drie verdagtes doodgeskiet en twee gewond. Agt van die bendelede is intussen al vasgetrek. Dié lede, Solomon Ngubeni (47), Jabulani Yika (38), Musa Mkhabele (33), Terefe Demmissie (39), Edgar Marule (47), Simphiwe Msibi (24), Jabulane Sibisi (53) en Danny Mafora (39), staan tereg op aanklagte van moord, poging tot moord, moord met voorbedagte rade, die besit van vuurwapens en ammunisie, die besit van plofstof en kwaadwillige saakbeskadiging. Maroela Media het vroeër berig ses van die verdagtes is kort ná die voorval vasgetrek. Teen Junie was die polisie steeds op die spoor van Pascal Wiseman Langu (48), Tebo Phuthegolo, ook bekend as Boitumelo Mashishi, en Jabulani Andrew Sibisi, bekend as Mkhulu (53). Sibisi is sedertdien vasgetrek. Hulle het saam met Lobelo Woensdag hul verskyning in die Mahikeng-streekshof gemaak. Die saak is na die hooggeregshof in Mahikeng oorgeplaas. Die verdagtes sal na verwagting op 12 April daar verskyn.